Clotilde Armand anunță că are avize pentru şase parcări automatizate pe structuri metalice / Sistemele ar urma să fie construite în cartierele aglomerate
Primarul Sectorului 1, Clotilde Armand, a declarat joi că pentru cartierele aglomerate a decis amenajarea de locuri de parcare pe verticală şi are avize de construire pentru şase astfel de parcări automatizate pe structuri metalice, transmite Agerpres.
"Una dintre principalele probleme cu care se confruntă Capitala o constituie deficitul de locuri de parcare în raport cu numărul mare de autoturisme. Pentru rezolvarea acestei probleme reale, unii dintre primarii de sector au preferat cea mai simplă soluţie avută la îndemână: betonarea spaţiilor verzi, defrişarea copacilor şi amenajarea de noi locuri de parcare de reşedinţă. Însă eu cred că un oraş plin de betoane şi fără spaţii verzi, plin de noxe şi cu aer irespirabil, este un veritabil atentat la sănătatea noastră şi a generaţiilor viitoare. Pentru cartierele aglomerate din Sectorul 1, care şi aşa au puţine spaţii verzi, am ales soluţia unei dezvoltări durabile şi am decis amenajarea de locuri de parcare pe verticală", a scris Armand pe Facebook.
Ea a menţionat că este vorba de sistemele de parcare automatizate cu ajutorul cărora se reduce deficitul de parcări fără a fi afectate spaţiile verzi existente.
"Avem avize de construire pentru şase astfel de parcări automatizate pe structuri metalice, iar construcţia primelor două a început în cartierul Aviaţiei, pe străzile Cpt. av. Alexandru Şerbănescu 12-14 şi Ştefan Burileanu nr. 14-16. Aştept opinii de la dumneavoastră legate de această soluţie pe care o propun. Cum poate o administraţie locală să construiască, în spaţiile limitate dintre blocuri, mai multe locuri de parcare de reşedinţă?", a mai scris primarul Sectorului 1.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank